Stella-saak: Xander se ‘helderheid’ in hof betwisXander Bylsma in die hof. Foto: Mariné Lourens Xander Bylsma (19) se nugter denke en verstandelike helderheid toe hy in Mei verlede jaar ŉ moordbekentenis aan die polisie afgelê het, was Donderdag onder die vergrootglas in die hooggeregshof in Mmabatho in Noordwes. Bylsma word aangekla van die moord op sy eksmeisie, Sharnelle Hough (17), en haar vriendin, Marna Engelbrecht (16). Die twee meisies se liggame is op 26 Mei 2018 in hul koshuis by Hoërskool Stella aangetref. Sharnelle se liggaam het aan ŉ nylontou aan ŉ trapreling gehang, terwyl Marna se liggaam met ŉ handsakband om haar nek in die badkamer aangetref is. Die verdediging het tydens Bylsma se verhoor aangevoer hy het die dag wat die meisies se liggame gevind is ŉ oordosis Serdep-medikasie geneem. Serdep word gewoonlik voorgeskryf vir angs en depressie. Bylsma beweer hy het dié dag tien Serdep-tablette gedrink omdat hy selfmoord probeer pleeg het. Bylsma se regspan voer aan dat hy weens die invloed van die medikasie dus nie nugter en helder van verstand was toe hy ŉ bekentenis aan die polisie afgelê het nie. Kol. Corrie Kochlan, die polisiebeampte wat Bylsma se bekentenis afgeneem het, moes gister bontstaan om onder kruisondervraging oor dié aspek te antwoord. Kochlan het ŉ lys vrae aan die hof voorgehou wat hy beweer hy aan Bylsma gevra en die beskuldigde geantwoord het voordat hy sy bekentenis aan Kochlan gegee het. Die vrae het grootliks te doen met Bylsma se regte as misdaadverdagte en stel hom in kennis van onder meer sy reg om te swyg en sy reg om ŉ prokureur teenwoordig te hê. Een van die vrae wat aan Bylsma gevra is, sluit in of hy nugter en helder van verstand is. Kochlan het aan die hof gesê Bylsma het hierop “ja” geantwoord. Die verdediging het dit egter betwis. Volgens adv. Niven Rai, Bylsma se regsverteenwoordiger, het Bylsma inteendeel hierop “nee” geantwoord. Rai beweer Kochlan het daarna vir Bylsma gevra of hy alkohol gedrink het en Bylsma het geantwoord hy drink nie alkohol nie. Kochlan het dié antwoord van Bylsma aanvaar as ŉ bevestiging dat hy nugter is, en het “ja” in antwoord op die vraag op die verklaring geskryf, hoewel Bylsma eintlik nee gesê het. Kol. Corrie Kochlan, die polisiebeampte wat Xander Bylsma se bekentenis in Vryburg afgeneem het op 26 Mei 2018. Foto: Mariné Lourens Kochlan het dit ontken en aan die hof gesê Bylsma het beslis gesê hy is nugter en helder van verstand. Rai het die hof daarop gewys dat daar by dié vraag op Bylsma se verklaring eers “nee” geskryf is, voordat die woord doodgetrek en daar “ja” langsaan geskryf is. Hy het dit gestel dat dit ŉ bewys is dat Bylsma aan Kochlan gesê het hy is nié nugter en helder van verstand nie. Kochlan het egter voet by stuk gehou en gesê die “nee” is bloot doodgetrek omdat hy per ongeluk ŉ fout gemaak het. Bylsma hét “ja” geantwoord, sê hy. Vandag se verhoor sal begin met die kruisondervraging van lt.kol. Reuben Masire, ŉ polisiebeampte wat eerste met Bylsma gepraat het toe hy in Mei verlede jaar na die speurkantoor in Vryburg gebring is. Ook Masire het gister getuig Bylsma het nugter gelyk toe hy met hom gepraat het en sy spraak was nie aangetas of onsamehangend nie. Chris Saunders, die private speurder wat beweer Bylsma het sy eerste bekentenis aan hom gemaak in ŉ voertuig op pad na die polisie in Vryburg, het ook getuig dat dit nie voorgekom het of Bylsma onder die invloed van enige middels was toe Saunders met hom ŉ onderhoud gevoer het nie. Op ŉ vraag van Rai hoekom Saunders dan meer as een keer vir Bylsma gevra het of “hy oukei is”, het Saunders geantwoord dit het vir hom gelyk asof Bylsma onder erge spanning of stres is. Na verwagting sal die hof aan die einde van vandag se hofverrigtinge op ŉ datum besluit wanneer die verhoor weer hervat sal word.